སྐབས་དེར་དྷ་ས་སྨན་རྩིས་ཁང་གི་ཉམས་ཞིབ་འགན་འཛིན་སྨན་རམས་པ་རིག་འཛིན་བཟང་མོས་བོད་སྨན་བཙོ་ཐལ་ནང་གི་དངུལ་ཆུའི་བྱེད་ནུས་དང་བདེ་འཇགས་ཐད་ཚན་རིག་དང་མཐུན་པའི་ཉམས་ཞིབ་བྱས་ནས་གྲུབ་དོན་ཅི་བྱུང་གི་སྐོར་ལ་གསུང་དོན་དུ།དེ་སྔོན་ཕྱི་ལོ་༢༠༠༣དང་།༢༠༠༩བཅས་སུ་དྷ་ས་བོད་ཀྱི་སྨན་རྩིས་ཁང་དང་།ཨི་སི་རེལ་ཧཱ་རྡ་ཤ་རང་བྱུང་སྨན་གྱི་ཉམས་ཞིབ་ཁང་།དབྱིན་ཡུལ་ལཱི་ཝོར་པུལ་མཐོ་རིམ་སློབ་གྲྭའི་རྫས་སྦྱོར་སྡེ་ཚན།དབྱིན་ཡུལ་མཱན་ཅེ་སེ་ཊྲར་མཐོ་རིམ་སློབ་གྲྭའི་རྫས་སྦྱོར་སྡེ་ཚན།བདེ་ལེགས་སྨན་ཁང་བཅས་མཉམ་འབྲེལ་ཐོག་ཚན་རིག་དང་མཐུན་པའི་ཉམས་ཞིབ་ཡང་ཡང་བྱས་ཀྱང་།ཉམས་ཞིབ་ཀྱི་གྲུབ་དོན་དུ་བཙོ་ཐལ་སྨན་སྦྱོར་བྱས་པའི་བོད་སྨན་རྣམས་དུག་བསྲིངས་ནས་བསྟེན་ཡང་ལུས་ཁམས་ལ་དུག་ཤས་ཀྱི་གནོད་སྐྱོན་མངོན་གསལ་མེད་པ་མ་ཟད།སྤྱིར་བཏང་ལུས་པོའི་རྣམ་པ་དང་།མཁལ་མཆིན་གྱི་བྱེད་ནུས།གལ་ཆེའི་དབང་རྟེན་ཁག་གི་ཕུང་གྲུབ་རིག་པའི་ཐོག་ལ་ཤུགས་རྐྱེན་མངོན་གསལ་མེད་པས།བཙོ་ཐལ་གྱི་ཟུར་ཕོག་མེད་ཁར་བདེ་འཇགས་རང་བཞིན་ལེགས་པོ་ཡིན་པ་ར་སྤྲོད་བྱུང་ཡོད་ཅེས་དང་།ཉམས་ཞིབ་སྔ་ཕྱི་ཐེངས་གཉིས་ཀྱི་གྲུབ་འབྲས་སུ་བཙོ་ཐལ་ཡོད་པའི་བོད་སྨན་བསྟེན་ན་ལུས་ཁམས་ཀྱིས་དབང་རྟེན་ལ་གནོད་འཚེ་མེད་པ་བདེ་འཇགས་ཀྱི་རང་བཞིན་བཟང་པོ་ལྡན་པའི་བདེན་དཔང་ར་སྤྲོད་གསལ་པོ་བྱུང་ཡོད།ཉམས་ཞིབ་ཐེངས་གཉིས་པའི་སྐབས་སུ་བཙོ་ཐལ་སྨན་སྦྱོར་བྱས་པའི་བོད་སྨན་རྣམས་དུས་བསྲིངས་ནས་བསྟེན་པས་ཤེས་རྟོགས་ཀྱི་ནུས་པར་ཕན་ནུས་ཐོན་ཡོད་པའང་གསལ་ཡོད།ཅེས་གསུངས་སོང་བ་མ་ཟད།ཚན་རིག་གི་ཐོག་ནས་ཉམས་ཞིབ་བྱས་པར་བཙོ་ཐལ་ནང་དངུལ་ཆུ་ཚད་གཞི་ལས་བརྒལ་བ་མེད་པ་གྲུབ་དོན་བྱུང་སྐོར།སྔ་ཕྱིར་ཚན་རིག་པ་སྒེར་པ་ཁག་དང་མཉམ་འབྲེལ་གྱིས་ཉམས་ཞིབ་བྱས་ཀྱང་གྲུབ་དོན་ཡག་པོ་བྱུང་སྐོར་སོགས་གསུངས་སོང་།